section_heading: Počeci
paragraph_text: U početku je na sajmište dolazio mali broj gledatelja, koji zbog nepoznavanja pravila sa smijehom prate nastupe Moslavine, no uskoro nogomet postaje prava atrakcija. Kako službenog natjecanja još nije bilo, uglavnom su se igrali prijateljski susreti, sve dok se klub nije uključio u prvenstvo IX. župe Zagrebačkog nogometnog podsaveza. Ekonomske prilike bile su teške, no igrači se ne predaju – sami kupuju opremu i prikupljaju članarinu, a pomažu im i kutinski obrtnici i trgovci. Utakmice se u to vrijeme igraju u Kolodvorskoj ulici na mjestu današnjeg hotela Kutina (na zemljištu obitelji Hafner). 1939. HNŠK Moslavina slavi 20-godišnjicu svog djelovanja, a proslavu uveličava tada poznata momčad zagrebačkog Građanskog. Kutinčani su i taj susret uvjerljivo izgubili 1:9, ali stari ljubitelji nogometa i danas pamte taj počasni zgoditak što ga je postigao Zdenko Ivančić.